b"\n_START_ARTICLE_\nEscut de Ge\xc3\xb2rgia\n_START_SECTION_\nAbans de 1801\n_START_PARAGRAPH_\nLa major part dels escuts utilitzats foren les armes dels Bagrationi, que deien descendir del rei David i inclo\xc3\xafen elements com la lira i la fona o b\xc3\xa9 la Santa T\xc3\xbanica.\n_START_SECTION_\n1801-1917\n_START_PARAGRAPH_\nAbans de 1917, quan Ge\xc3\xb2rgia era part de l'Imperi Rus, les armes georgianes apareixien dins l'escut imperial rus com a part de l'escut caucasi\xc3\xa0, on a l'escuss\xc3\xb3 central figurava sant Jordi matant el drac.\n_START_SECTION_\n1918-1921 i 1991-2004\n_START_PARAGRAPH_\nLa Rep\xc3\xbablica Democr\xc3\xa0tica de Ge\xc3\xb2rgia (1918-1921) va adoptar un escut circular amb la imatge de sant Jordi, patr\xc3\xb3 de Ge\xc3\xb2rgia, acompanyat del sol, la lluna i cinc estrelles i envoltat d'una bordura en forma d'estrella de sis puntes carregada d'un dibuix intricat de tipus tradicional. L'antic escut de la Rep\xc3\xbablica Democr\xc3\xa0tica fou reintrodu\xc3\xaft per la nova Rep\xc3\xbablica de Ge\xc3\xb2rgia postsovi\xc3\xa8tica el 1991, fins que fou substitu\xc3\xaft per l'actual el 2004.\n_START_SECTION_\n1921-1991\n_START_PARAGRAPH_\nL'escut de la Rep\xc3\xbablica Socialista Sovi\xc3\xa8tica de Ge\xc3\xb2rgia, tamb\xc3\xa9 de forma circular, presentava els s\xc3\xadmbols comunistes de l'estrella roja i la fal\xc3\xa7 i el martell, a m\xc3\xa9s d'elements propis de l'agricultura i el paisatge georgians, com la vinya i el blat o les muntanyes del Caucas. Tot voltat del lema nacional sovi\xc3\xa8tic, \xc2\xabProletaris d'arreu del m\xc3\xb3n, uniu-vos!\xc2\xbb, escrit en georgi\xc3\xa0 i en rus, i d'una bordura exterior amb motius tradicionals."